Tinerii americani, mult mai critici faţă războiul purtat de Israel în Gaza – sondaj Pew Research Center
Tinerii din Statele Unite sunt mult mai critici faţă de modul în care Israelul poartă războiul în Gaza decât restul populaţiei americane, arată un sondaj Pew Research Center, publicat joi şi citat vineri de France Presse, transmite Agerpres.
Dintre americanii cu vârsta cuprinsă între 18 şi 29 de ani, 46% spun că răspunsul Israelului la atacurile Hamas din 7 octombrie 2023 este inacceptabil, 21% consideră că este acceptabil, iar restul se declară nesiguri.
În categoria persoanelor peste 65 de ani, rezultatele sunt aproape opuse, cu 29%, respectiv 53%.
Sondajul a fost realizat în rândul a 12.693 de adulţi americani între 13 şi 25 februarie.
Conflictul declanşează dezbateri publice intense în Statele Unite şi speculaţii pe scară largă cu privire la impactul potenţial al campaniei de realegere a preşedintelui democrat Joe Biden.
Astfel, 40% dintre persoanele chestionate de Pew spun că nu sunt sigure dacă Joe Biden a găsit echilibrul potrivit în răspunsul său la criză.
Dintre democraţii chestionaţi, 29% spun că preşedintele a găsit echilibrul potrivit, în timp ce 34% cred că Joe Biden oferă un sprijin prea puternic Israelului.
Preşedintele în vârstă de 81 de ani se descrie adesea ca un vechi susţinător al Israelului şi a apărat ferm dreptul acestei ţări de a răspunde la atacurile din 7 octombrie, care au avut ca rezultat moartea a cel puţin 1.160 de persoane, majoritatea civili, potrivit unui bilanţ stabilit de AFP pe baza unor date oficiale israeliene.
Deşi Biden a oferit sprijin militar şi diplomatic, el a criticat totodată guvernul premierului Benjamin Netanyahu pentru impactul războiului asupra civililor din Gaza, unde ONU avertizează că foametea este iminentă.
Ofensiva israeliană a făcut 31.988 de morţi în Gaza, majoritatea civili, potrivit Ministerului Sănătăţii al Hamas.
În ceea ce priveşte impactul potenţial al conflictului din Gaza asupra alegerilor prezidenţiale din noiembrie, atenţia se concentrează în mare măsură asupra Michiganului, un stat-cheie din nordul ţării unde locuieşte o mare populaţie musulmană şi arabă.
Din cei 414 musulmani americani chestionaţi de Pew, 21% au răspuns că Hamas a comis atacurile din 7 octombrie într-o manieră acceptabilă, opinie împărtăşită de doar 5% din populaţia americană în general.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank